Sýningin hefur hlotið einróma lof áhorfenda hvar sem hún hefur verið sýnd í heiminum og gagnrýnendur hafa gefið henni fullt hús stjarna . LÍFIÐ - var valin besta barnasýningin ársins 2015 á Grímunni - Íslensku sviðslistahátíðinni auk þess sem leikhúsið var valið Spoti ársins 2015 . Sprotinn er veittur einstaklingi eða hópi sem þykir sýna einstakan frumleika og framúrskarandi nýbreytni í sköpun sinni í sviðslistum . Nú síðast fékk sýningin Youth Critics Awards sem ein af þremur bestu sýningunum á alþjóðlega Assitej Festivalinu í Kristiansand nú í september . Leikhúsið 10 fingur hefur aðallega beint sjónum sínum að ungum áhorfendum . Það hefur verið í stöðugri þróun og vexti og hefur hlotið ýmsar viðurkenningar bæði hérlendis og erlendis . Þar á meðal fjórar Grímur fyrir bestu barnasýningarnar , sprota ársins og íslensku bjartsýnisverðlaunin . 10 fingur hafa í æ ríkara mæli sérhæft sig í listsköpun sem stendur á mörkum leikhúss og myndlistar og leggur áherslu á að gera sýningar sem börn og fullorðnir geta notið saman .